Matie se dokumentêr ŉ pleidooi vir AfrikaansMercy Kannemeyer (22) wat tans haar honneursgraad in drama by die Universiteit Stellenbosch voltooi. Foto: Facebook/Mercy Kannemeyer deur Adéle Changuion Die debat oor die taalbeleid by universiteite woed steeds voort en dit is baie duidelik dat dié saak baie mense na aan die hart lê. Een so ŉ persoon is Mercy Kannemeyer (22) wat tans haar honneursgraad in drama by die Universiteit Stellenbosch voltooi. Mercy het saam met filmmaker-vriende ŉ dokumentêr getiteld Die ander kant vervaardig wat handel oor die taalbeleid by universiteite en wat die uitkoms sal wees indien Afrikaans finaal afgeskaf sou word as tersiêre onderrigtaal. “Die dokumentêr probeer die kant van Afrikaans bekyk wat lank stilgemaak is en waaroor jongmense dikwels te bang is om oor te praat. Daar word weggeskram van Afrikaans, omdat te veel mense dit nog as ’n onderdrukkerstaal sien en nie die taal van bevryding nie,” skryf Mercy in ŉ verklaring. “Afrikaans kan mense bemagtig, mits die gesig van Afrikaans verander. Uiteindelik wys die bruin stem agter die dokumentêr wat en wie presies op die spel is.” In dié dokumentêr, ongeveer 12 minute lank, gesels Mercy met verskeie meningsvormers soos Helen Zille, Rhoda Kadalie en die Afrikaanse Taalraad. Belangrike punte word aangeraak soos of Engels studente voorberei vir ŉ internasionale beroepslewe. “Dit is nodeloos om moedertaalonderrig op skool aan te moedig en terselfdertyd die plafon te maak tot matriek en daarna kan ŉ kind nie verder studeer in sy moedertaal nie. Dis gek,” meen Hendrik Theys, die ondervoorsitter van die Afrikaanse Taalraad. Vir Mercy is die dokumentêr ŉ pleidooi aan mense om die ander kant van Afrikaans te sien. “Dit is vir baie mense ŉ sensitiewe saak, en ons wou ŉ Afrikaans wys wat nie baklei nie. Daar is soveel debatvoering oor dié onderwerp, veral op Stellenbosch. Ons wou iets vervaardig wat relevant is.” Mercy meen Afrikaans is deel van haar identiteit. Sy sê dit is ŉ taal wat inklusief moet wees omdat dit juis deur soveel verskillende mense gepraat word. In die dokumentêr word die volgende statistieke genoem: “Uiteindelik, wanneer ons Afrikaans verloor, gaan miljoene mense hul kultuurerfenis verloor,” waarsku dr. Boezak. En dan vra Mercy nog ŉ belangrike vraag: “Indien Afrikaans finaal afgeskaf word by ons universiteite, wat staan ons te verloor?”